Selo de Carolina do Sur
A **Asemblea Xeral de Carolina do Sur** (en inglés, *South Carolina General Assembly*) é o parlamento de Carolina do Sur, nos Estados Unidos. Conta cun total de 170 lexisladores elixidos por sufraxio universal e que integran o Senado e a Cámara de Representantes. A sede está na capital estatal, Columbia, no edificio da Casa Estatal.

Composición
-----------

Fachada da *State House* en Columbia, sede da Asemblea Xeral de Carolina do Sur.
A Asemblea Xeral de Carolina do Sur ten unha estrutura bicameral compóndose de:

* Senado: está integrado por 46 senadores escollidos por mandados de 4 anos. Para poder ser escollido senador cómpre ter 25 anos de idade, polo menos, ser votante do estado e residir no distrito polo que se concorre.
* Cámara de Representantes: formada por 124 membros electos cada dous anos. Os candidatos deben ter 21 anos, residir no distrito polo que se presenta e ter dereito de voto no estado.

O sistema electoral para escoller aos membros da Asemblea Xeral é maioritario e uninominal, deste xeito, o estado está dividido en tantos distritos como membros teñen as cámaras. Aqueles que tivesen penas por delitos graves, fraude electoral ou suborno, son inelixibles para ningunha das dúas cámaras, a non ser que transcorresen 15 anos dende entón.

Competencias
------------

Membros da Asemblea Xeral en 1868, cando os afrodescendentes foron maioría.
A Constitución de Carolina do Sur, aprobada en 1895, confírelle á Asemblea Xeral o poder lexislativo do estado. Ambas as dúas cámaras teñen a posibilidade de iniciar o proceso lexislativo cando un dos seus membros fai unha proposta de lei. Na redacción da proposta participa o Consello Lexislativo da Asemblea, para garantir que cumpre os requirimentos legais. Posteriormente, preséntase ante a cámara, logo da súa lectura o presidente derívaa a unha comisión concreta segundo a cuestión que aborde. Na comisión faise un estudo da proposta e convídase a lexisladores e axentes públicos para valorala. O comité ou comisión pode aprobar o proxecto tal e como se presentou ou emendalo, ou rexeitalo e rematar coa iniciativa. Superada esta fase, a proposta de lei é obxecto de debate no pleno da cámara para logo ser votada. Aprobada pola cámara orixinal, envíase á outra, onde o proxecto seguirá as mesmas fases, podendo ser modificada. Se a segunda cámara vota modificacións deberá ser tamén votada na cámara orixinal. Se esta rexeita os cambios, constitúese un comité conxunto con membros das dúas cámaras para intentar chegar a un acordo. O texto pactado debe ser votado afirmativamente por ambas cámaras para ser definitivamente aprobado. O gobernador do estado pode vetar unha lei aprobada pola Asemblea Xeral, mais esta pode revogalo se así votan dous terzos dos representantes e dos senadores.

Ademais, a Asemblea Xeral reúnese de forma conxunta para nos nomeamentos xudiciais no Tribunal Supremo do estado ou para recibir as mensaxes do gobernador.

Historia
--------

O 24 de marzo de 1776, o Congreso Provincial dos colonos de Carolina do Sur, no contexto da independencia dos Estados Unidos, aprobou unha constitución que outorgou o poder lexislativo a dúas cámaras: a baixa era a Asemblea Xeral, e a alta, chamada Consello Lexislativo, era electa pola pola primeira. Poucos anos máis tarde, o 19 de marzo de 1778, redactouse unha nova constitución na que xa se recoñecía como estado a Carolina do Sur e que estableceu a actual estrutura do poder lexislativo: exercido pola Asemblea Xeral que se forma polo Senado e a Cámara de Representantes.

Pierce Butler, Charles Pinckney, Charles Cotesworth Pinckney e John Rutledge, foron os delegados enviados por Carolina do Sur á convención que elaborou a Constitución dos Estados Unidos e todos eles foron membros da Asemblea Xeral en diversos momentos da súa carreira política. A Asemblea Xeral de Carolina do Sur tivo unha maioría de afroamericanos entre os seus membros en 1868, logo da Guerra Civil. Doutra parte, a primeira muller membro da Asemblea Xeral foi Mary Gordon Ellis, senadora estatal entre 1929 e 1933.

Notas
-----

1. ↑  "South Carolina State House: What Does the Legislature Do?". *www.scstatehouse.gov*. Consultado o 2022-09-24.
2. ↑  "Article III: Legislative department. Constitution of South Carolina" (PDF). *South Carolina State House*.
3. ↑  McKinney, Sandra K. (1990). *South Carolina's Legislative process* (PDF).
4. ↑  *South Carolina's legislative process* (PDF). 2016. p. 33.
5. ↑  "Article V: the judicial department. Section 3: Election of members of Supreme Court. South Carolina Constitution" (PDF). *South Carolina State House*.
6. ↑  "Article IV: the executive department. Section 18: Duty of Governor to give information to General Assembly. South Carolina Constitution" (PDF). *South Carolina State House*.
7. ↑  "Constitution of South Carolina - March 26, 1776". *The Avalon Project. Yale School of Law*.
8. ↑  "Constitution of South Carolina - March 19, 1778". *The Avalon Project. Tale School of Law*.
9. ↑  "Butler, Pierce". *South Carolina Encyclopedia* (en inglés). Consultado o 2022-09-24.
10. ↑  "The Founding Fathers: South Carolina". *National Archives* (en inglés). 2015-11-06. Consultado o 2022-09-24.
11. ↑  Sanchez, Adam. "The Other ’68: Black Power During Reconstruction". *Zinn Education Project* (en inglés). Consultado o 2022-09-24.
12. ↑  "South Carolina’s Remarkable Democratic Experiment of 1868". *We're History* (en inglés). 2018-03-16. Consultado o 2022-09-24.
13. ↑  Littlefield, Valinda W. (2020-12-30). *101 Women Who Shaped South Carolina* (en inglés). Univ of South Carolina Press. ISBN 978-1-64336-160-4.

Véxase tamén
------------

### Outros artigos

* Carolina do Sur

### Ligazóns externas

* Páxina web da Asemblea Xeral de Carolina do Sur (en inglés)

|  |  |
| --- | --- |
| Control de autoridades | 
* Wd: Q980284
* WorldCat
* VIAF: 133151294
* EBID: ID
* LCCN: n79089291
* SNAC: w6963gb3

 |